P6_TA(2007)0218

Menneskerettighederne i Sudan

Europa-Parlamentets beslutning af 24. maj 2007 om menneskerettighederne i Sudan

Europa-Parlamentet,

- der henviser til forretningsordenens artikel 115, stk. 5,

A. der henviser til, at straffedomstolen i Managil-provinsen, delstaten Gazira, i det centrale Sudan under ledelse af dommer Hatim Abdurrahman Mohamed Hasan henholdsvis den 13. februar 2007 og den 6. marts 2007 dømte Sadia Idriss Fadul (en toogtyveårig kvinde fra Fur-stammen i Darfur) og Amouna Abdallah Daldoum (en treogtyveårig kvinde fra Tama-stammen i Darfur) til døden ved stening for at have begået ægteskabsbrud,

B. der henviser til, at stening er en grusom og umenneskelig straf, og at strenge straffe for ægteskabsbrud er en krænkelse af de grundlæggende menneskerettigheder og de internationale forpligtelser, som Sudan har indgået,

C. der henviser til, at både Sadia Idriss Fadul og Amouna Abdallah Daldoum har appelleret dommen,

D. der henviser til, at domstolen ifølge en skrivelse fra den sudanske ambassade i Bruxelles har omstødt dødsdommen, idet Sadia Idriss Fadul og Amouna Abdallah Daldoum ikke var blevet tilbudt den nødvendige advokatbistand under retssagen, og at straffedomstolen agter at tage sagen op til fornyet behandling i lyset af appelrettens juridiske betragtninger,

E. der henviser til, at straffedomstolen i Nyala i det sydlige Darfur den 3. maj 2007 dømte Abdelrhman Zakaria Mohamed og Ahmed Abdullah Suleiman (to drenge på 16 år) til døden ved hængning efter anklager om mord og røveri,

F. der henviser til, at Sudan har ratificeret FN's konvention om barnets rettigheder og at regeringen dermed har forpligtet sig til ikke at foretage henrettelser af personer under 18 år,

G. der henviser til, at den sudanske regering har undertegnet partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater undertegnet i Cotonou den 23. juni 2000 [1] (Cotonou-aftalen), og at EU's samarbejde med AVS-landene er baseret på overholdelse af menneskerettighederne, demokratiske principper og retsstatsprincippet,

H. der henviser til, at Republikken Sudan har undertegnet Cotonou-aftalens menneskerettighedsklausul og den internationale konvention om borgerlige og politiske rettigheder,

I. der henviser til, at det afrikanske charter om menneskerettigheder og folks rettigheder, som Republikken Sudan har ratificeret, indeholder bestemmelser om retten til livet samt forbud mod tortur og grusom, umenneskelig og nedværdigende straf og behandling, men henviser samtidig til, at dødsstraf, prygl, amputering og anden korporlig afstraffelse stadig anvendes som straf for en række forbrydelser,

J. der henviser til, at Kommissionen den 14. marts 2007 erklærede, at den ville give Sudan yderligere 45 mio. EUR i humanitær bistand (således at bistanden indtil videre beløber sig til 85 mio. EUR for 2007), og hermed demonstrerede EU's engagement over for det sudanske folk,

1. glæder sig over omstødelsen af dødsdommene — hvis domstolen virkelig selv har bekræftet denne omstødelse — og opfordrer den sudanske regering til at sikre, at Sadia Idriss Fadul og Amouna Abdallah Daldoum ikke lider fysisk eller mental overlast;

2. opfordrer den sudanske regering til at ophæve dødsdommene mod Abdelrhman Zakaria Mohamed og Ahmed Abdullah Suleiman og sikre, at de ikke lider fysisk eller mental overlast;

3. minder på det kraftigste den sudanske regering om, at anvendelse af dødsstraf mod mindreårige lovovertrædere er forbudt ved international lov;

4. opfordrer Rådet, Kommissionen og medlemsstaterne til:

a) i deres forbindelser med de sudanske myndigheder at fordømme anvendelsen af dødsstraf, prygl og anden korporlig, grusom og nedværdigende afstraffelse, at fremme retten til livet og forbudet mod tortur og grusom, umenneskelig og nedværdigende straf og behandling og at fremme kvinders rettigheder, herunder kvinders og pigers ret til i overensstemmelse med internationale love og standarder ikke at blive udsat for forskelsbehandling og vold; og

b) i deres forbindelser med de sudanske myndigheder at fremme overholdelse af menneskerettigheder og grundlæggende frihedsrettigheder, herunder overholdelse af nationale love og internationale menneskerettighedsstandarder, såsom den internationale konvention om borgerlige og politiske rettigheder, der har haft Sudan som signatarstat siden 1986, FN's konvention om barnets rettigheder, der har haft Sudan som signatarstat siden 1990, og menneskerettighedsklausulen i Cotonou-aftalens artikel 96, som Sudans regering undertegnede i 2005;

5. opfordrer Sudans regering til at revidere landets retssystem i overensstemmelse hermed og til at ratificere den anden valgfrie protokol til den internationale konvention om borgerlige og politiske rettigheder, hvormed formålet er at afskaffe dødsstraf;

6. opfordrer Sudans regering til at tiltræde den protokol om kvinders rettigheder i Afrika, der er knyttet til det afrikanske charter om menneskerettigheder og folks rettigheder samt en protokol om Den Afrikanske Unions domstol, der begge blev vedtaget i Maputo i Mozambique den 11. juli 2003;

7. pålægger sin formand at sende denne beslutning til Rådet, Kommissionen, medlemsstaternes regeringer og parlamenter, AVS-EU-Ministerrådet og Den Blandede Parlamentariske Forsamling AVS-EU, Kommissionen, generalsekretærerne for FN og Den Afrikanske Union samt Sudans regering.

[1] EFT L 317 af 15.12.2000, s. 3.

--------------------------------------------------